**Reglaments**

Rīgā

Datums skatāms laika zīmogā. Nr. 1-5.1/2020/26

**Ekonomikas ministrijas reglaments**

Izdots saskaņā ar

Valsts pārvaldes iekārtas likuma

75. panta pirmo daļu

**I. Vispārīgais jautājums**

1. Reglaments nosaka Ekonomikas ministrijas struktūru (1. pielikums, 2. pielikums) un darba organizāciju.

**II. Ekonomikas ministrijas struktūra**

2. Ekonomikas ministrs (turpmāk – ministrs) ir Ekonomikas ministrijas vadītājs un augstākā amatpersona Ekonomikas ministrijā.

3. Ministrs uz savu pilnvaru laiku var izveidot ministra biroju. Ministra biroju vada ministra biroja vadītājs. Ministra biroja amatpersonas un darbinieki ir tieši pakļauti ministram.

4. Ministram ir tieši pakļauts parlamentārais sekretārs, kas nodrošina saikni starp ministru un Saeimu, un valsts sekretārs, kas ir Ekonomikas ministrijas administratīvais vadītājs.

5. Valsts sekretāram ir tieši pakļauti četri vietnieki un administrācijas vadītājs:

5.1. **valsts sekretāra vietnieks tautsaimniecības jautājumos**, kura tiešā pakļautībā ir Inovācijas departaments, Nozaru politikas departaments un Uzņēmējdarbības konkurētspējas departaments;

5.2. **valsts sekretāra vietnieks enerģētikas jautājumos**, kura tiešā pakļautībā ir Energoefektivitātes un krīzes vadības departaments, Enerģētikas finanšu instrumentu nodaļa, Enerģijas tirgus un infrastruktūras departaments un Ilgtspējīgas enerģētikas politikas departaments;

5.3. **valsts sekretāra vietnieks ārējo ekonomisko sakaru jautājumos**, kura tiešā pakļautībā ir Eiropas Savienības un ārējo ekonomisko attiecību departaments un Iekšējā tirgus departaments;

5.4. **valsts sekretāra vietnieks būvniecības un mājokļu jautājumos**, kura tiešā pakļautībā ir Būvniecības politikas departaments un Mājokļu politikas departaments.

5.5. **administrācijas vadītājs**, kura tiešā pakļautībā ir Administratīvā nodaļa, Informācijas tehnoloģiju un dokumentu vadības departaments, Juridiskais departaments un Stratēģiskās un finanšu vadības departaments.

6. Valsts sekretāram ir tieši pakļauts Analītikas dienests, Iekšējā audita nodaļa, Personāla vadības nodaļa un Sabiedrisko attiecību nodaļa.

7. Ekonomikas ministrijas amatpersonai vai darbiniekam, kurš nav iekļauts patstāvīgā nodaļā vai departamentā, pakļautība tiek noteikta attiecīgās amatpersonas vai darbinieka amata aprakstā.

8. Ekonomikas ministrijas amatpersonu un darbinieku amatu struktūru nosaka ar valsts sekretāra rīkojumu.

9. Ekonomikas ministrijā ir šādas struktūrvienības:

9.1. **Administratīvā nodaļa;**

9.2. **Analītikas dienests;**

9.3. **Būvniecības politikas departaments;**

9.4. **Enerģētikas finanšu instrumentu nodaļa;**

9.5. **Energoefektivitātes un krīzes vadības departaments;**

9.6. **Enerģijas tirgus un infrastruktūras departaments;**

9.7. **Eiropas Savienības un ārējo ekonomisko attiecību departaments:**

9.7.1. Ārējo ekonomisko attiecību nodaļa;

9.7.2. Eiropas Savienības lietu nodaļa;

9.7.3. Eiropas Savienības preču un pakalpojumu tirgus nodaļa;

9.8. **Iekšējā audita nodaļa;**

9.9. **Iekšējā tirgus departaments:**

9.9.1. Atbilstības novērtēšanas nodaļa;

9.9.2. Konkurences, tirdzniecības un patērētāju tiesību nodaļa;

9.10. **Ilgtspējīgas enerģētikas politikas departaments;**

9.11.**Informācijas tehnoloģiju un dokumentu vadības departaments:**

9.11.1. Dokumentu vadības nodaļa;

9.11.2. Informācijas tehnoloģiju nodaļa;

9.12.**Inovācijas departaments:**

9.12.1. Inovācijas politikas nodaļa;

9.12.2. Projektu attīstības nodaļa;

9.13. **Juridiskais departaments:**

9.13.1. Iepirkumu un juridiskā atbalsta nodaļa;

9.13.2. Tiesiskā nodrošinājuma nodaļa;

9.13.3. Valsts aktīvu pārvaldes un atsavināšanas nodaļa;

9.14.**Mājokļu politikas departaments;**

9.15. **Nozaru politikas departaments;**

9.16.**Personāla vadības nodaļa;**

9.17. **Sabiedrisko attiecību nodaļa;**

9.18. **Stratēģiskās un finanšu vadības departaments:**

9.18.1. Finanšu plānošanas un stratēģijas nodaļa;

9.18.2. Grāmatvedības nodaļa;

9.19. **Uzņēmējdarbības konkurētspējas departaments.**

**III. Ekonomikas ministrijas darba organizācija**

10. Valsts sekretārs vada Ekonomikas ministrijas administratīvo darbu, ievērojot Valsts pārvaldes iekārtas likumā, Ekonomikas ministrijas nolikumā un citos normatīvajos aktos noteikto.

11. Valsts sekretāra prombūtnes laikā (pārejoša darbnespēja, atvaļinājums, komandējums u.c.) valsts sekretāra pienākumus pilda, atbilstoši iekšējos noteikumos noteiktajai kārtībai, ministra norīkots valsts sekretāra vietnieks, administrācijas vadītājs vai ministra speciāli norīkota amatpersona.

12. Valsts sekretārs dod rīkojumus valsts sekretāra vietniekiem, administrācijas vadītājam, departamentu direktoriem un patstāvīgo nodaļu vadītājiem, kuri nodrošina šo rīkojumu izpildi. Valsts sekretārs var dot tiešu rīkojumu ikvienai Ekonomikas ministrijas amatpersonai un darbiniekam.

13. Valsts sekretārs atbilstoši savai kompetencei var dot uzdevumus padotības iestāžu vadītājiem.

14. Valsts sekretāra vietnieks un administrācijas vadītājs dod rīkojumus savā pakļautībā esošo departamentu amatpersonām un darbiniekiem, kuri nodrošina šo rīkojumu izpildi.

15. Departamenta direktors vada departamenta darbu. Departamenta direktors dod tiešus rīkojumus departamenta direktora vietniekam un nodaļu vadītājiem. Departamenta direktors var dot tiešu rīkojumu ikvienai sava departamenta amatpersonai un darbiniekam.

16. Patstāvīgo nodaļu vadītāji vada nodaļas darbu un dod rīkojumus savas nodaļas amatpersonām un darbiniekiem.

17. Departamenta direktoram un nodaļas vadītājam var būt vietnieki, kuru kompetence ir noteikta departamenta vai pastāvīgās nodaļas reglamentā un amata aprakstā.

18. Ja amatpersona vai darbinieks ir saņēmis tiešu rīkojumu no ministra, parlamentārā sekretāra, valsts sekretāra, valsts sekretāra vietnieka, administrācijas vadītāja vai citas augstākas Ekonomikas ministrijas amatpersonas, kura nav tā tiešais vadītājs, viņš par to informē savu tiešo vadītāju.

19. Darba organizācijas kārtību jautājumos, kas nav noteikti šajā reglamentā, nosaka Ekonomikas ministrijas iekšējie normatīvie akti.

**IV. Noslēguma jautājums**

20. Atzīt par spēku zaudējušu Ekonomikas ministrijas 2020.gada 13.oktobra reglamentu Nr. 1-5.1/2020/23 “Ekonomikas ministrijas reglaments”.

**Pielikumā:**

**1.** Ekonomikas ministrijas struktūras shematiskais attēlojums latviešu valodā uz 1 lapaspuses;

**2.** Ekonomikas ministrijas struktūras shematiskais attēlojums angļu valodā uz 1 lapaspuses.

Valsts sekretāra pienākumu izpildītāja,

Valsts sekretāra vietniece Zaiga Liepiņa

Rolands Vītiņš 67013180

Rolands.Vitins@em.gov.lv

SASKAŅOTS

Ekonomikas ministrs

J. Vitenbergs \_\_\_\_\_\_\_\_\_\_\_\_\_

2020.gada \_\_\_.novembrī